Kakawin Arjunawiwāha/Pupuh 9
Pupuh 9 - Suwadanā 

1.
a. sang hyang Rudrātĕmĕn krodhanira mayatakĕn pāśāyudha sira
b. hrū ĕe śangkalākāra mamukha bhujaga krūrângamah-amah
c. ndan rangkĕp kāladangṣṭrā pinakadulur ikāng prāṇapraharaṇa
d. sang Pārthângĕṭṭahāsâmalĕsa mahawĕlū langkapnira muwah

2.
a. prodbhūta ng wainateyāstra pamapagira ring nāgākṛtiśara
b. tĕmpuhning kāladangṣṭrā tulakĕn aparĕpĕk mĕṇḍĕk juga sira
c. punggĕl têkāng laras karwa rukuhira rĕmuk ratnanya sumirat
d. krodhān tandang masādhyāmupuha makagadā langkapnira tikĕl

3.
a. langguk sang hyang parĕng rakwa parĕkira huwus tyaktāyudha sira
b. kapwâsowe silih bandha masĕlur angiring cidrānĕmu sikĕp
c. sang Pārthâsor karĕnggut sira wahu katĕtĕh śīghrânĕmu walĕs
d. jöng sang hyang karwa kārun tĕkapira kasikĕp sāmpun kakawaśa

4.
a. sānyāsâmbĕknirāngjambakĕna hilangikāng jöng tan pajamuga
b. sumyūk tang puṣpawarṣâmarĕngi jaya-jayâstūngkāra karĕngö
c. māyā-māyā jugāngañjali wĕkasan anon tejâkara-kara
d. sāksāt dṛṣṭārdhanārīśwara tĕka hana ring padmāsana maṇi

5.
a. śīghrānĕmbah ta sang Paṇḍusuta nipuna ring dewôpacaraṇa
b. wruh ring sangsiptapūjā sira humarĕpakĕn hyang Rudra tan adoh
c. mudra mwang kūṭamantra smṛti wimala nahan puṣpāñjalinira
d. sampunyān mangkanā mastuti ta sira rĕngön uccāraṇanira

Arjunawiwāha
Kakawin Arjunawiwāha